KIRJALLINEN KYSYMYS E-2798/02

esittäjä(t): Caroline Lucas (Verts/ALE) komissiolle

(7. lokakuuta 2002)

Aihe: Julkiset hankinnat: uudet hintaneuvottelut

Voiko komissio vahvistaa, että elin, joka on direktiiviin 93/38/ETY(1) sisältyvien julkisia hankintoja koskevien säännösten alainen, ei voi neuvotella uudestaan hinnoista tai muista tarjouksen olennaisista kohdista vain yhden tarjoajan kanssa sen jälkeen, kun se on päättänyt julkisen hankintaprosessin kilpailuvaiheen riippumatta siitä, soveltaako se neuvottelumenettelyä vai ei?

(1) EYVL L 199, 9.8.1993, s. 84.

Frederik Bolkesteinin komission puolesta antama vastaus

(29. lokakuuta 2002)

Ensinnäkin on tehtävä ero toisaalta avointen ja rajoitettujen menettelyjen ja toisaalta neuvottelumenettelyjen välillä. Ensiksi mainituissa kahdessa menettelyssä ei voida käydä varsinaisia neuvotteluja, kuten käy ilmi komission ja neuvoston yhteisestä julistuksesta, joka julkaistiin ensimmäisen julkisia palveluja koskevan 17 päivänä syyskuuta 1990 annetun neuvoston direktiivin 90/531/ETY(1) yhteydessä (Directive on the procurement procedures of entities operating in the water, energy, transport and telecommunications sectors suomenkielistä toisintoa ei saatavilla). Julistuksessa neuvosto ja komissio ilmoittivat, että avoimissa tai rajoitetuissa menettelyissä on kielletty kaikki sellaiset neuvottelut sopimuksen pääkohdista ehdokkaiden ja tarjoajien kanssa, jotka saattavat vääristää kilpailua ja erityisesti hintoja; ehdokkaiden ja tarjoajien kanssa voidaan kuitenkin keskustella siitä, miten ne voivat tarkentaa tai täydentää tarjoustensa sisältöä, tai hankintaviranomaisten vaatimuksista edellyttäen kuitenkin, että vaikutukset eivät johda syrjintään.

Kun käytetään neuvottelumenettelyä ja sen yhteydessä kilpailukutsua, ei sovelleta periaatetta, jonka mukaan tarjouksia ei voida olennaisesti muuttaa, juuri siksi, että kyseinen menettely mahdollistaa merkittävien muutosten tekemisen tarjouksiin neuvotteluvaiheessa. Koska direktiivi ei sisällä yksityiskohtaisia määräyksiä neuvottelumenettelyn kulusta, päätöksen siitä, mitä voidaan tehdä, on perustuttuva arvioon yhdenvertaisen kohtelun, syrjimättömyyden ja avoimuuden perusperiaatteiden noudattamisesta. Tämä tarkoittaa esimerkiksi sitä, että kaikki muutokset tai lisäykset olisi toteutettava tarjouskilpailuilmoituksen ja sopimusasiakirjojen mukaisesti, sellaisina kuin hankintaviranomainen on ne määrittänyt. Lisäksi tarjouksentekijöitä olisi kohdeltava yhdenvertaisesti; hankintaviranomainen ei esimerkiksi saisi syrjiä antamalla tietoja, jotka asettavat jotkin tarjouksentekijät etusijalle toisiin nähden tai antavat joillekin enemmän liikkumavaraa muutoksia ehdotettaessa. Lopuksi, allekirjoitettava sopimus ei saisi sisältää piirteitä, jotka eroavat olennaisesti alunperin julkaistuista. Sen arvioimiseksi, noudatetaanko näitä periaatteita, olisi siten otettava huomioon kunkin yksittäisen tapauksen erityispiirteet. Ei siis ole mahdollista määritellä teoriassa, rikotaanko näitä periaatteita vastaan jollakin hinnanmuutoksella tai muilla tekijöillä, joista on tarjouksentekijän kanssa sovittu neuvottelumenettelyssä.

(1) EYVL L 297, 29.10.1990, myöhemmin korvattu nykyisellä julkisia palveluja koskevalla, 14 päivänä kesäkuuta 1993 annetulla neuvoston direktiivillä 93/38/ETY, EYVL L 199, 9.8.1993, joka on tältä osin muuttumaton.